Какво представлява лазерната аблация (evla)?
Лазерната аблация е сред най-иновативните терапии за лечение на разширени вени. Това е минимално инвазивен метод, който изключва хирургическа намеса и не изисква продължителен престой в болница, включително и за възстановяване. Късото оперативно време за извършване на терапията е сред основните предимства. Както става ясно и от името на процедурата, тя се базира на използването на лазер. Лазерната аблация използва определено количество топлина, водещо до слепване на стените на засегнатата вена. Термичният ефект на лазера се насочва директно върху съдовата стена. В резултат на това се постига облитериране на венозната стена, тоест запушване на разширената вена. За да се осъществи всичко това, медицинско лице поставя специален катетър, чийто край излъчва лазерна енергия.  
  
Процедурата се смята за минимално инвазивна, защото самият катетър се вкарва във вената през изключително малък кожен отвор, което нито причинява някакъв сериозен дискомфорт, нито изисква продължително време за зарастване и възстановяване. Трае не повече от половин час, а приключването й не е придружено с шевове или лепене на тъкан, защото на практика при нея няма хирургически разрези. Нещо повече – за лекотата на тази процедура можем да съдим и по факта, че тя не е придружена с пълна или спинална упойка. Лазерна аблация се прави с местна упойка – по-конкретно тумесцентна анестезия – и то само с цел да предотврати каквито и да е болки и дискомфорт за пациента по време на извършването на процедурата, която завършва с отлични резултати.